b"\n_START_ARTICLE_\nIrlannin kapina 1641\n_START_SECTION_\nTaustat\n_START_PARAGRAPH_\nPerinteisen k\xc3\xa4sityksen mukaan vuoden 1641 kapina oli reaktio 1600-luvun alussa toteutettuun Ulsterin uudisasutukseen, jossa katolisen v\xc3\xa4est\xc3\xb6n tilalle pyrittiin tuomaan protestanttisia uudisasukkaita, joskin uudempi historiantutkimus on etsinyt kapinalle muitakin syit\xc3\xa4. Irlantia oli koko 1630-luvun pit\xc3\xa4nyt kurissa ankara k\xc3\xa4skynhaltija Straffordin jaarli Thomas Wentworth. H\xc3\xa4n kuitenkin joutui kuningas Kaarle I:n ep\xc3\xa4suosioon, joten h\xc3\xa4net kutsuttiin takaisin Englantiin vuoden 1640 lopulla ja teloitettiin seuraavana vuonna. Samassa yhteydess\xc3\xa4 h\xc3\xa4nen armeijansa hajotettiin. T\xc3\xa4m\xc3\xa4 ja kuningas Kaarlen valtataistelu parlamentin kanssa tarjosivat irlantilaisille tilaisuuden yritt\xc3\xa4\xc3\xa4 j\xc3\xa4lleen kerran vapautua Englannin vallasta.\n_START_SECTION_\nKapina\n_START_PARAGRAPH_\nSir Phelim O\xe2\x80\x99Neillin johtama joukko irlantilaisia aatelisia suunnitteli vallankaappauksen, joka oli tarkoitus k\xc3\xa4ynnist\xc3\xa4\xc3\xa4 23. lokakuuta 1641. Suunnitelmana oli vallata kaikki Irlannin linnakkeet ja varuskunnat. O'Neillin vapaaehtoisarmeijaan kuului l\xc3\xa4hes 30\xc2\xa0000 miest\xc3\xa4, jotka olivat aseistautuneet muun muassa veitsin, viikattein ja hein\xc3\xa4hangoin. Suunnitelman toteutus onnistui vain osittain, sill\xc3\xa4 viime hetkell\xc3\xa4 tapahtuneen ilmiannon ansiosta englantilaiset onnistuivat est\xc3\xa4m\xc3\xa4\xc3\xa4n Dublinin valtaamisen. Vajaassa viikossa Phelim O\xe2\x80\x99Neillin komentamat joukot onnistuivat ilman suurta verenvuodatusta ottamaan haltuunsa p\xc3\xa4\xc3\xa4osan Ulsteria._NEWLINE_Tapahtumat riist\xc3\xa4ytyiv\xc3\xa4t kuitenkin pian k\xc3\xa4sist\xc3\xa4, kun osa kaappaukseen osallistuneista katolisista alkoi soveltaa oman k\xc3\xa4den oikeutta. Syntyi v\xc3\xa4kivaltainen kansannousu, jossa katoliset alkoivat surmata, ry\xc3\xb6st\xc3\xa4\xc3\xa4 ja karkottaa Ulsterin protestanttista v\xc3\xa4est\xc3\xb6\xc3\xa4. Monet kodeistaan ajetut protestantit l\xc3\xa4htiv\xc3\xa4t kohti Dublinia mutta kuolivat matkalla n\xc3\xa4lk\xc3\xa4\xc3\xa4n, k\xc3\xa4rsimyksiin ja kylmyyteen. Vuoden loppuun menness\xc3\xa4 protestantteja kuoli noin 10\xc2\xa0000. Historiantutkijat ovat arvioineet, ett\xc3\xa4 kapinan yhteydess\xc3\xa4 olisi saanut surmansa kaikkiaan noin 12\xc2\xa0000 Irlannin tuolloin 40\xc2\xa0000:st\xc3\xa4 protestanttisesta asukkaasta, joskin osa saattoi kaatua taisteluissa._NEWLINE_Kapinaa ryhtyi kukistamaan Ormonden herttua James Butler, joka kokosi Dubliniin armeijaa Ulsterista paenneista protestanteista. H\xc3\xa4n sai apujoukoiksi 1\xc2\xa0000 miest\xc3\xa4 Englannista ja kev\xc3\xa4\xc3\xa4ll\xc3\xa4 1642 lis\xc3\xa4ksi 2\xc2\xa0500 miest\xc3\xa4 Skotlannista. Vuoden 1642 aikana h\xc3\xa4n sai v\xc3\xa4hitellen vallatuksi Ulsterin takaisin kapinallisilta. Kapinallisten johtaja Phelim O\xe2\x80\x99Neill osoittautui komentajana melko ep\xc3\xa4p\xc3\xa4tev\xc3\xa4ksi, ja h\xc3\xa4n luovuttikin paikkansa sukulaiselleen Owen Roe O\xe2\x80\x99Neillille, kun t\xc3\xa4m\xc3\xa4 kutsun saatuaan hein\xc3\xa4kuussa 1642 saapui mannermaalta Irlantiin.\n_START_SECTION_\nKapina muuttuu sodaksi\n_START_PARAGRAPH_\nKapina muuttui osaksi suurempaa sodank\xc3\xa4ynti\xc3\xa4, kun Englannin sis\xc3\xa4llissota alkoi vuonna 1642. Samana vuonna Irlannin roomalaiskatolinen papisto piti Kilkennyss\xc3\xa4 kirkolliskokouksen. He vannoivat Kilkennyn konfederaation valan ja pyysiv\xc3\xa4t kaikkia Irlannin katolisia liittym\xc3\xa4\xc3\xa4n liittoon. Konfederaatioon liittyneet lupasivat noudattaa liiton korkeimman neuvoston m\xc3\xa4\xc3\xa4r\xc3\xa4yksi\xc3\xa4 ja vannoivat uskollisuutta Kaarle I:lle, jota he pitiv\xc3\xa4t parhaana turvana katolisuutta vastustavaa Englannin parlamenttia vastaan. Konfederaation kokouksessa my\xc3\xb6h\xc3\xa4issyksyll\xc3\xa4 1642 nimettiin Irlannille hallitus, ja uudelleen v\xc3\xa4rv\xc3\xa4tty\xc3\xa4 sotav\xc3\xa4ke\xc3\xa4 johtamaan nimitettiin useita kenraaleja._NEWLINE_Kuninkaan ja parlamentin v\xc3\xa4liset j\xc3\xa4nnitteet johtivat lokakuussa 1642 Englannissa sis\xc3\xa4llissodan puhkeamiseen. Sodan vuoksi Irlanti ajautui sekavaan tilanteeseen. Osaa maasta hallitsivat kuningas Kaarlelle uskolliset Ormonden joukot, osaa Englannin parlamenttia tukenut Ulsterin skottien armeija ja osaa Irlannin katolisten vastaperustetun Kilkennyn konfederaation joukot. Englannin sis\xc3\xa4llissodassa konfederaatio tuki kuningasta. Sotaa jatkui vuoteen 1649, jolloin Oliver Cromwell valloitti Irlannin ja murskasi kaiken vastarinnan. Cromwellin valloituksen j\xc3\xa4lkeen asetettiin lokakuussa 1652 erityinen oikeusistuin tuomitsemaan vuoden 1641 kapinan johtajia. Noin kaksisataa tuomittiin kuolemaan ja hirtettiin, joukossa Phelim O\xe2\x80\x99Neill. Tuhansia kapinallisia vietiin my\xc3\xb6s L\xc3\xa4nsi-Intian orjamarkkinoille, ja katolisilta irlantilaisilta riistettiin laajoja maa-aloja, jotka luovutettiin englantilaisille uudisasukkaille. Kaarle II vahvisti maananastukset."